Polisiebrutaliteit-video: beamptes geskorsBeeldmateriaal van die video Waarskuwing: Die video volg onderaan die berig. Dit is gewelddadig van aard en bevat kru taal wat sensitiewe lesers mag ontstel. Die bestuur van die Wes-Kaapse polisie het Vrydag hul skok uitgespreek oor videomateriaal waarin polisiebeamptes ŉ naakte man in Kaapstad aanrand. Die video is reeds wyd op sosiale media versprei. “Nadat die polisie se bestuur van die video ingelig is, het ons dadelik die beeldmateriaal nagegaan en ŉ interne ondersoek van stapel gestuur,” het kol. Tembinkosi Kinana, ŉ polisiewoordvoerder, Vrydagmiddag aan Maroela Media gesê. Kinana het gesê die uitslae van die voorlopige ondersoek dui daarop dat die betrokke polisiebeamptes van die Kaapstad-sentraal polisiestasie is. “Hulle optrede is nie in lyn met die polisie se gedragskode nie. Interne dissiplinêre stappe sal teen die lede geneem word. Hulle sal voor die einde van die dag skorsingkennisgewings ontvang. Ons het ook ŉ senior speurder aangestel om kriminele aanklagte in verband met die saak te ondersoek.” Kinana het gesê die Wes-Kaapse polisie veroordeel die voorval ten sterkste. “Ons lei ons beamptes gereeld op oor menseregtekwessies en die polisie se gedragskode. Ná die voorval sal ons die pogings verskerp om te verseker dat iets soortgelyk nie weer in die toekoms gebeur nie.” Maroela Media het vroeër berig die video wys hoe ŉ kaal man in Kensington, Kaapstad deur polisiebeamptes geslaan en geskop word. Iemand van ŉ nabygeleë kantoorblok het die voorval op ŉ selfoon afgeneem, waarna dit soos ŉ veldbrand op sosiale media versprei het.